b'\n_START_ARTICLE_\nAlbinas Elskus\n_START_SECTION_\nBiografija\n_START_PARAGRAPH_\nT\xc4\x97vas buvo Lietuvos kariuomen\xc4\x97s kapitonas. 1942\xe2\x80\x931944 m. studijavo Kauno taikomosios ir dekoratyvin\xc4\x97s dail\xc4\x97s institute, Stasio U\xc5\xa1insko studijoje. Pasitrauk\xc4\x99s \xc4\xaf Vokietij\xc4\x85 1945\xe2\x80\x931947 m. Darm\xc5\xa1tato auk\xc5\xa1tojoje technikos mokykloje studijavo architekt\xc5\xabr\xc4\x85. \xc5\xa0ios \xc5\xbeinios v\xc4\x97liau pravert\xc4\x97 jam, kaip vitra\xc5\xbeistui. 1947\xe2\x80\x931949 m. Dail\xc4\x97s ir amat\xc5\xb3 mokykloje (\xc3\x89cole des Arts et M\xc3\xa9tiers) Freiburge studijavo tapyb\xc4\x85._NEWLINE_Nuo 1949 m. gyveno JAV. Mok\xc4\x97si Karlo Hackerto vitra\xc5\xbeo studijoje \xc4\x8cikagoje. 1952\xe2\x80\x931953 m. Pary\xc5\xbeiuje lank\xc4\x97 litografijos kurs\xc4\x85 Dail\xc4\x97s meno mokykloje (\xc3\x89cole des Beaux-Arts). 1953 m. Pary\xc5\xbeiuje susituok\xc4\x97 su Anna Mary Crewdson (1927\xe2\x80\x932009). _NEWLINE_1953\xe2\x80\x931980 m. dirbo Georgo Durhamo vitra\xc5\xbeo studijoje Niujorke. 1973\xe2\x80\x931984 m. d\xc4\x97st\xc4\x97 Fordhamo universitete Bronkse (Niujorko valstija), 1982\xe2\x80\x931990 m. Parsonso dizaino mokykloje (Parson School of Design) Niujorke. Nuo 1972 m. Niujorko lietuvi\xc5\xb3 dailinink\xc5\xb3 s\xc4\x85jungos pirmininkas._NEWLINE_Su paskaitomis ir seminarais apie tapybos ant stiklo ir vitra\xc5\xbeo men\xc4\x85 apkeliavo JAV, Kanad\xc4\x85, Japonij\xc4\x85. Sureng\xc4\x97 individuali\xc5\xb3 parod\xc5\xb3 Niujorke (1976 m., 1983 m.), South Hadley (Masa\xc4\x8di\xc5\xabsetso valstija, 1977 m.), Blumfilde (Konektikuto valstija, 1983 m.), Butbai Harbore (Nevados valstija, 1992 m.)._NEWLINE_1970 m. su D. Fuleriu 10 metr\xc5\xb3 ilgio burlaiviu perplauk\xc4\x97 Atlanto vandenyn\xc4\x85 (i\xc5\xa1 Niujorko iki Airijos). _NEWLINE_2006 m. sukurtas dokumentinis filmas \xe2\x80\x9eDievi\xc5\xa1koji \xc5\xa1viesa\xe2\x80\x9c (re\xc5\xbe. Gytis Luk\xc5\xa1as).\n_START_SECTION_\nK\xc5\xabryba\n_START_PARAGRAPH_\nSuk\xc5\xabr\xc4\x97 vitra\xc5\xbe\xc5\xb3 ir mozaik\xc5\xb3 Niujorko (\xc5\xa0v. Kotrynos Sieniet\xc4\x97s, 1954 m., Kristaus Aprei\xc5\xa1kimo, 1967 m.), Va\xc5\xa1ingtono (\xc5\xa0iluvos \xc5\xa0v\xc4\x8d. Mergel\xc4\x97s Marijos koply\xc4\x8dioje, 1965 m.) ba\xc5\xbeny\xc4\x8diose, Rokfelerio universitete (1975 m., 1981 m.), Dangaus Vart\xc5\xb3 kapini\xc5\xb3 mauzoliejuje Yst Hanoveryje (Naujojo D\xc5\xbeersio valstija, 1991 m.) ir kitur. _NEWLINE_Vitra\xc5\xbeai laisvos kompozicijos; fig\xc5\xabros neskaidomos \xc5\xa1vino juostomis, pana\xc5\xa1ios \xc4\xaf tapytas. _NEWLINE_A. Elskaus k\xc5\xabrini\xc5\xb3 yra \xc4\xafsigij\xc4\x99s Corning stiklo muziejus JAV, Ely vitra\xc5\xbeo muziejus Anglijoje, Pilchuk stiklo studija, Nacionalinis M.K.\xc4\x8ciurlionio dail\xc4\x97s muziejus, \xc4\xafvair\xc5\xabs privat\xc5\xabs kolekcionieriai.'